EURÓPSKA KOMISIA V Bruseli4. 7. 2019 COM(2019) 319 final SPRÁVA KOMISIE Monitorovanie uplatňovania práva Európskej únie







Výročná správa za rok 2018 {SWD(2019) 285 final} - {SWD(2019) 286 final} - {SWD(2019) 287 final}



Úvod 1. Nový impulz pre zamestnanosť, rast a investície 2. Prepojený digitálny jednotný trh 3. Odolná energetická únia s výhľadovou politikou v oblasti zmeny klímy 4. Prehĺbenejší a spravodlivejší vnútorný trh so silnejšou priemyselnou základňou 5. Hlbšia a spravodlivejšia hospodárska a menová únia 6. Priestor spravodlivosti a základných práv založený na vzájomnej dôvere 7. Smerom k novej migračnej politike Úvod Zameriame sa na najdôležitejšie oblasti. Toto sú slová 27 vedúcich predstaviteľov vo vyhlásení zo Sibiu, ktoré bolo podpísané v máji 2019 tesne pred voľbami do Európskeho parlamentu. Tieto slová vyjadrujú podstatu každodenného úsilia Komisie, odkedy sa v novembri 2014 ujala funkcie. A podarilo sa – uspeli sme v tých najdôležitejších oblastiach. Niektorí ľudia hovoria, že Európa je príliš pomalá alebo príliš komplikovaná, aby sa dokázala posunúť vpred. V posledných piatich rokoch sa však spoluzákonodarci dohodli na viac ako 354 návrhoch Komisie. Výsledky hovoria samé za seba. Nezamestnanosť klesá – pracuje viac ako 240 miliónov Európanov a mzdy sú o 5,7 % vyššie. Máme špecializovanú európsku pohraničnú a pobrežnú stráž, ktorá pomáha chrániť naše hranice. Všade v Únii môžeme telefonovať za domáce ceny a doma odoberané internetové vysielanie môžeme pozerať aj v ostatných krajinách EÚ. Naše podniky môžu obchodovať bez cla aj na tak vzdialených trhoch, ako je Kanada alebo Japonsko. K tomuto pokroku došlo vďaka tomu, že sme sa mnohokrát dohodli na nových pravidlách, ako posunúť Európu vpred. Každý právny predpis je však len taký dobrý, ako dobre sa vykonáva a presadzuje. Práve tak sa slová zo zbierky právnych predpisov prenesú do života. Vďaka tomu sa právne predpisy menia v prínosy pre občanov. Vďaka tomu sa politické dohody premieňajú na každodenné výhody pre občanov, malé a stredné firmy a podniky. Preto som pri nástupe do funkcie sľúbil urobiť menej – pripravili sme o 75 % menej návrhov než predchádzajúce Komisie – ale urobiť to lepšie. S vnútroštátnymi orgánmi teraz oveľa užšie spolupracujeme, aby sme ich podporili pri vykonávaní európskych právnych predpisov. Náš dialóg pomohol vyriešiť 90 % prípadov nesplnenia povinnosti od roku 2014 bez potreby obrátiť sa na Súdny dvor Európskej únie, čím sme ušetrili čas aj peniaze daňovníkov. Ak dialóg nefungoval, na porušenie práva EÚ sme reagovali ráznymi a účinnými krokmi. Táto správa má ukázať, ako tento strategickejší, otvorenejší, ale aj dôraznejší prístup fungoval v roku 2018. Podporovali sme vnútroštátne a regionálne orgány pri vykonávaní pravidiel týkajúcich sa čistého vzduchu a čistej vody. Podnikli sme kroky proti členským štátom, ktoré nesplnili svoje záväzky a netransponovali pravidlá EÚ o záznamoch o cestujúcich, boji proti terorizmu a praniu špinavých peňazí. Využili sme naše právomoci v oblasti presadzovania práva, keď niektoré krajiny nepostupovali dostatočne rýchlo, aby zlepšili prístup pre ľudí so zdravotným postihnutím k webovým sídlam a iným mobilným aplikáciám. Celkovo sme posilnili náš dialóg s členskými štátmi v záujme zabezpečenia spolupráce na vykonávaní a presadzovaní práva. S potešením môžem oznámiť, že členské štáty prejavili vysokú mieru odhodlanosti a angažovanosti. Toto všetko poukazuje na skutočnú hodnotu vykonanej práce v oblasti presadzovania a vykonávania právnych predpisov. Ide o presadzovanie spoločne prijatých rozhodnutí. A v konečnom dôsledku ide o to, aby sme zabezpečili, že občania pocítia prínos nových pravidiel. Európa prináša skutočné výsledky len vtedy, keď sú v jadre každej jej činnosti práva občanov. Dôležitejšia úloha neexistuje. Ako povedal jeden z mojich veľkých predchodcov Walter Hallstein: Európa je spoločenstvom práva. Právo je našou cestou k tomu, aby sme vedeli chrániť a presadzovať naše hodnoty a naše práva. Je to náš najlepší prostriedok v boji za sociálnu spravodlivosť, rovnosť a spravodlivosť pre všetkých. Preto nemôže byť právny štát len jednou z možností a preto Komisia kládla v roku 2018 taký dôraz na presadzovanie práva, ako vyplýva aj z tejto správy. Ak sa chceme zamerať na najdôležitejšie oblasti, ako sľúbili vedúci predstavitelia v Sibiu, potom musíme v tomto prístupe pokračovať aj v roku 2019 a neskôr.

Komisia prijala tiež 9-bodový akčný plán na zaistenie súladu v otázkach ako inšpekcia a riadenie.



Presadzovanie pravidiel v oblasti poľnohospodárstva Dva z hlavných cieľov spoločnej poľnohospodárskej politiky sú poskytovanie podpory poľnohospodárom a zabezpečenie stabilného zásobovania cenovo dostupnými potravinami pre spotrebiteľov. K ďalším cieľom patrí riešenie zmeny klímy a riadenie prírodných zdrojov udržateľným spôsobom, zachovanie vidieckych oblastí a krajiny v celej EÚ a udržanie životaschopného vidieckeho hospodárstva podporovaním zamestnanosti v poľnohospodárstve a súvisiacich odvetviach. Opatrenia Komisie na presadzovanie pravidiel v oblasti poľnohospodárstva sa v roku 2018 tak ako v predchádzajúcich rokoch zväčša zameriavali na monitorovanie toho, či členské štáty správne vykonávajú priame platby . Pokračovali dvojstranné diskusie s členskými štátmi, ktoré nesprávne používali finančnú pomoc v rámci mechanizmu dobrovoľnej viazanej podpory na podporu určitých druhov poľnohospodárskej činnosti alebo odvetví, ktoré musia čeliť iným ťažkostiam ako riziko opustenia pôdy alebo pokles produkcie. Prostredníctvom dialógu Komisia presvedčila vnútroštátne orgány jedného členského štátu, aby zmenil svoje vnútroštátne pravidlá a uviedol ich do súladu s právnymi predpismi EÚ. Zemepisné označenia chránia názov špecifických výrobkov a propagujú ich jedinečné vlastnosti súvisiace s ich zemepisným pôvodom, ako aj tradičným know-how. V roku 2018 Komisia ďalej sledovala konkrétne situácie nesprávneho uplatňovania pravidiel EÚ o ochrane chránených označení pôvodu a chránených zemepisných označení. Dánsko povolilo dánskym podnikom výrobu a vývoz bieleho syra do krajín mimo EÚ pod názvom syr „feta“ aj keď tento syr nezodpovedá špecifikácii výrobku pre toto chránené označenie pôvodu. Bulharsko si udržiava svoj vnútroštátny register zemepisného označenia poľnohospodárskych výrobkov a potravín od roku 2008 bez ohľadu na exkluzívny charakter registrov systémov kvality v rámci EÚ. V roku 2018 Komisia ukončila postup pri nesplnení povinnosti proti Cypru, Taliansku a Spojenému kráľovstvu, keďže zaviedli do svojich právnych predpisov obchodné normy vzťahujúce sa na kazeíny a kazeináty .



Presadzovanie pravidiel v oblasti námorných záležitostí a rybolovu Kľúčovými cieľmi námornej politiky EÚ je pomáhať európskemu odvetviu rybolovu a pobrežným oblastiam v rozvoji a zároveň chrániť morské prostredie. Udržateľnosť cieľov spoločnej rybárskej politiky EÚ prispieva k zachovaniu populácií rýb a maximalizácii dodávok rýb z rybolovu. Keďže tieto ciele sa majú dosiahnuť najneskôr do roku 2020, stratégia Komisie na presadzovanie práva v roku 2018 sa naďalej zameriavala na ochranu a kontrolu rybolovu, ako aj na súlad s právnymi predpismi EÚ o výlučnej právomoci v tejto oblasti. Vnútroštátne systémy na kontrolu rybolovu a presadzovanie práva musia byť efektívne a musia mať stanovené odrádzajúce sankcie v prípade porušenia pravidiel. Komisia začala postup pri nesplnení povinnosti proti Írsku s cieľom zabezpečiť, aby boli za závažné porušenia pravidiel EÚ v oblasti rybolovu uložené účinné sankcie. „Akčné plány na kontrolu“ predstavujú špecifický nástroj na uľahčenie dodržiavania súladu, ktorý Komisia prijala v úzkej spolupráci s dotknutým členským štátom s cieľom podporiť správne presadzovanie pravidiel nariadenia o kontrole rybolovu. V roku 2018 Komisia prijala nové akčné plány pre viaceré členské štáty a monitorovala ich plnenie. Dobre fungujúci systém organizácií výrobcov v oblasti rybolovu je zásadný, aby sa títo výrobcovia mohli spojiť v záujme plnenia cieľov spoločnej rybárskej politiky a spoločnej organizácie trhov. Komisia začala postup pri nesplnení povinnosti proti Spojenému kráľovstvu z dôvodu, že nezabezpečilo súlad s podmienkami na uznávanie organizácií výrobcov v oblasti rybolovu . Námorné priestorové plánovanie pomáha zabezpečiť efektívne, bezpečné a udržateľné vykonávanie všetkých ľudských činností na mori. Komisia monitorovala v priebehu roku 2018 správne vykonávanie spoločného európskeho rámca pre námorné priestorové plánovanie naprieč hranicami hranice a odvetviami.





Presadzovanie pravidiel v oblasti regionálnej politiky Európske štrukturálne a investičné fondy slúžia v celej EÚ na podporu investícií v kľúčových politických oblastiach, ktoré vytvárajú rast. Na zaistenie, aby boli čo najefektívnejšie, je potrebný vhodný rámec pre investície. V roku 2018 Komisia zamerala svoje úsilie konkrétne na kontrolu súladu s osobitnými predbežnými podmienkami , a to najmä v oblasti verejného obstarávania, štátnej pomoci, komplexných plánov pre investície do dopravy a v odvetviach vodného a odpadového hospodárstva. Ak investícia neplní štandardy normy stanovené v právnych predpisoch EÚ, Komisia tieto nedostatky rieši pozastavením platieb alebo uplatnením finančných korekcií podľa potreby. V roku 2018 Komisia v nezmenenej miere pokračovala v zisťovaní nezrovnalostí takéhoto typu a prijímaní nápravných opatrení. V roku 2018 sa v štúdii Komisie posudzovalo, či sú v členských štátoch zavedené účinné špeciálne systémy na riešenie sťažností týkajúcich sa európskych štrukturálnych fondov a investičných fondov. Zistilo sa, že vo väčšine prípadov majú členské štáty štandardizované mechanizmy vybavovania sťažností podľa vnútroštátnych právnych predpisov alebo programových dokumentov. Dohody medzi členskými štátmi EÚ sú celkovo účinné. Okrem toho boli mechanizmy vybavovania sťažností v programovom období 2014 – 2020 rozvinutejšie v porovnaní s opatreniami v období rokov 2007 – 2013. Boj proti podvodom poškodzujúcim rozpočet EÚ Možnosti boja proti trestným činom poškodzujúcim rozpočet EÚ sa výrazne zlepšili po prijatí smernice o ochrane finančných záujmov EÚ . Komisia úzko spolupracuje s členskými štátmi na zabezpečení náležitého vykonávania smernice. Komisia začala postup pri nesplnení povinnosti proti Spojenému kráľovstvu , pretože odmietlo sprístupniť clá v prospech rozpočtu EÚ, ako sa vyžaduje v právnych predpisoch EÚ. V roku 2017 sa v správe Európskeho úradu pre boj proti podvodom konštatovalo, že dovozcovia v Spojenom kráľovstve sa pomocou fiktívnych a falošných faktúr a nesprávnych vyhlásení o colnej hodnote pri dovoze vyhli zaplateniu značnej sumy cla. Komisia pri ďalších inšpekciách odhalila v období rokov 2011 až 2017 dramatický nárast rozsahu podvodov v podobe podhodnotenia tovaru, ktoré prechádzajú cez Spojené kráľovstvo. Spojené kráľovstvo napriek tomu, že bolo informované o rizikách v súvislosti s dovozom textilu a obuvi s pôvodom v Číne od roku 2007 a napriek tomu, že bolo požiadané, aby prijalo vhodné opatrenia na kontrolu rizika, nepodniklo kroky na zabránenie podvodu. Komisia vypočítala, že v dôsledku porušenia právnych predpisov EÚ, ktorého sa Spojené kráľovstvo dopustilo, sú za obdobie november 2011 až december 2017 straty v rozpočte EÚ vo výške 2,7 miliardy EUR (mínus náklady na výber). 2.Prepojený digitálny jednotný trh Cieľom stratégie digitálneho jednotného trhu je odstrániť prekážky v online prostredí, ktoré občanom EÚ bránia v prístupe k určitým tovarom alebo službám. Zlepšenie pripojenia Vysokorýchlostné digitálne komunikácie podporujú inovácie a lepšie služby pre hospodárstvo i spoločnosť. Príprava pripojenia 5G je prioritou Komisie. Cieľom je zabezpečiť, aby rádiové frekvenčné spektrum pre 5G bolo dostupné v celej EÚ do roku 2020.

V roku 2018 EÚ významne pokročila smerom k zavedeniu prísnych pravidiel na dekarbonizáciu a modernizovanie odvetvia dopravy. V máji Komisia predstavila úplne prvý legislatívny návrh týkajúci sa emisných noriem pre nové ťažké úžitkové vozidlá . Európsky parlament a Rada okrem toho prijali právny predpis týkajúci sa monitorovania a nahlasovania emisií CO2 z ťažkých úžitkových vozidiel a dosiahli politickú dohodu o emisných normách pre oxid uhličitý (CO2) pre osobné autá a dodávky na obdobie po roku 2020. Na boj proti emisiám CO2 z cestnej dopravy, ktoré stále predstavujú približne jednu pätinu celkových emisií CO2 bude nevyhnutné úplné a účinné vykonávanie týchto opatrení.



4.Prehĺbenejší a spravodlivejší vnútorný trh so silnejšou priemyselnou základňou Jednotný trh EÚ je to najcennejšie, čo Európa ponúka jednotlivcom a podnikom. Jednotný trh poskytuje obrovské príležitosti pre podniky, ako aj väčší výber a nižšie ceny pre spotrebiteľov. Umožňuje ľuďom cestovať, žiť, pracovať a študovať tam, kde si želajú. Tieto prínosy sa však nedajú využívať, ak sa pravidlá jednotného trhu neuplatňujú alebo nevykonávajú, alebo ak tomu bránia iné prekážky. Zabezpečenie nenarušenej hospodárskej súťaže Vnútorný trh je silnejší, keď hospodárska súťaž nie je narušená. V roku 2018 Komisia overila, či všetky členské štáty ukončili transpozíciu smernice o náhrade škody a ukončila zvyšné postupy pri nesplnení povinnosti . Komisia akceptovala tiež konečné nápravné opatrenia predložené Gréckom v prípade týkajúcom sa udelenia výlučných práv na ťažbu hnedého uhlia významnému funkcionárovi na gréckom trhu s elektrickou energiou v rozpore s pravidlami hospodárskej súťaže EÚ. Pre dôveryhodnosť kontrolného režimu Komisie v oblasti štátnej pomoci je veľmi dôležité dôsledne používať postup pri nesplnení povinnosti, aby štáty konali v súlade s rozhodnutiami Komisie o štátnej pomoci. Komisia podala u druhú súdnu žalobu na Taliansko , keďže jeho úrady predošlé rozhodnutie nedodržali. V tom rozhodnutí Súdny dvor potvrdil, že Taliansko poskytlo nezákonnú štátnu pomoc hotelu na Sardínii. Komisia nariadila Taliansku vymôcť neoprávnenú pomoc vo výške takmer 15 miliónov eur. Do dnešného dňa nebolo vrátených takmer 13 miliónov EUR. Súdny dvor uložil finančné sankcie vo veci proti Grécku z dôvodu nevykonania rozhodnutia Komisie z roku 2008, v ktorom sa od Grécka požadovalo vrátenie neoprávnenej štátnej pomoci poskytnutej Helénskym lodeniciam.



Zabezpečenie voľného pohybu pracovníkov Z možnosti pracovať v iných členských štátoch môžu mať ľudia v EÚ prospech len vtedy, ak sú práva pracujúcich mimo ich domovského členského štátu dostatočne chránené. Doplnkové dôchodkové systémy, ktoré sa spájajú s pracovnoprávnym vzťahom môžu pracovníkov odrádzať od mobility. Cieľom pravidiel EÚ týkajúcich sa nadobudnutia a zachovania doplnkových dôchodkových práv je tieto prekážky riešiť. V roku 2018 Komisia podala žalobu proti 10 členským štátom, pretože netransponovali včas do svojich vnútroštátnych právnych predpisov pravidlá EÚ na posilnenie pracovnej mobility medzi členskými štátmi . Do konca roku 2018 Komisia ukončila svoje konania proti 6 členským štátom (Česko, Grécko, Holandsko, Luxembursko, Rakúsko a Španielsko), keďže zosúladili svoje právne predpisy s pravidlami EÚ. EÚ má jasné pravidlá o voľnom pohybe pracovníkov, vysielaní pracovníkov a koordinácii systémov sociálneho zabezpečenia. Nedodržiavanie týchto pravidiel zo strany členských štátov ohrozuje dôveru vo vnútorný trh a jeho spravodlivosť. Zazneli predovšetkým obavy, že mobilní pracovníci môžu byť vystavení zneužívaniu, alebo môžu byť upierané ich práva.

V roku 2018 Komisia navrhla zriadiť Európsky úrad práce , ktorého cieľom je zaistiť spravodlivé, jednoduché a účinné presadzovanie pravidiel EÚ v oblasti mobility pracovníkov. Medzitým dosiahol Európsky parlament a Rada o tomto návrhu predbežnú dohodu .



Zabezpečenie voľného pohybu tovaru V automobilovom odvetví Komisia dospela k záveru, že niektoré členské štáty nestanovili alebo neuplatňovali sankcie na odradenie výrobcov automobilov od porušovania právnych predpisov týkajúcich sa emisií z automobilov. Toto nasledovalo po odhaleniach v roku 2015 v súvislosti s tým, že skupina Volkswagen Group využívala softvér na to, aby sa vyhla splneniu emisných noriem v prípade určitých látok znečisťujúcich ovzdušie. V roku 2018 Komisia podnikla ďalšie kroky v rámci postupu pri nesplnení povinnosti proti Nemecku Taliansku, Luxembursku a Spojenému kráľovstvu , ktoré si nesplnili povinnosti vyplývajúce z právnych predpisov EÚ o typovom schvaľovaní vozidiel. Komisia zaisťuje tiež, aby členské štáty nezavádzali kvantitatívne obmedzenia na obchod v rámci EÚ. V roku 2018 Komisia prijala opatrenia v súvislosti s registráciami vozidiel a liekov. Vo Francúzsku je registrácia ojazdených vozidiel registrovaných v iných členských štátoch niekedy zložitá. Na základe konania zo strany Komisie Francúzsko zmenilo svoje právne predpisy v roku 2018 s cieľom umožniť online registrácie dovážaných ojazdených vozidiel. Komisia začala konanie proti Lotyšsku z dôvodu nepovolenia registrácie osobných vozidiel s volantom na pravej strane. „Paralelný obchod“ umožňuje veľkoobchodníkom nakupovať lieky v jednom členskom štáte (zvyčajne, kde sú tiež nižšie ceny liekov) a predávať do iných členských štátov (kde sú ceny vyššie). „Paralelný obchod“ s farmaceutikami je zákonná hospodárska činnosť na vnútornom trhu. Paralelné dovozy môžu byť výhodné pre pacientov aj pre systémy verejného zdravotníctva, ak sa s nimi spájajú nižšie ceny a nižšie úhrady nákladov. Zároveň sa však v niektorých členských štátoch obávajú, že paralelné vývozy by mohli mať za následok nedostatok liekov pre pacientov, čo by mohlo ohroziť ich zdravie a dokonca aj životy. Členské štáty preto môžu paralelný obchod s liekmi obmedziť, ak predstavuje riziko pre ochranu zdravia a života ľudí alebo ochranu priemyselného a obchodného vlastníctva. V roku 2018 Európska Komisia ukončila postup pri nesplnení povinnosti a postup vybavovania sťažností proti Poľsku, Rumunsku a Slovensku v súvislosti s paralelným obchodom s liekmi na humánne použitie. Komisia rozhodla, že je nutné hľadať iné spôsoby na riešenie obáv členských štátov v tejto oblasti. Preto Komisia dospela k záveru, že by sa mal urýchlene uskutočniť štruktúrovaný dialóg. Naďalej je odhodlaná podporovať členské štáty v úsilí o to, aby občania mali včasný prístup k cenovo dostupnej a kvalitnej preventívnej a liečebnej zdravotnej starostlivosti. Na tento účel sa rozhodla zhromaždiť viac informácií a prediskutovať obmedzenia vývozu s členskými štátmi v rámci pracovnej skupiny Komisie pre farmaceutické výrobky.



Zabezpečenie slobody usadiť sa V súvislosti so slobodou usadiť sa a poskytovať služby Komisia začala v roku 2018 konanie proti všetkým členským štátom (okrem Litvy) z dôvodu, že neuviedli svoje právne predpisy do súladu so smernicou o uznávaní odborných kvalifikácií . Niektoré vnútroštátne právne predpisy nie sú v súlade s uvedenou smernicou. Týkajú sa zavedenia európskeho profesijného preukazu, mechanizmu varovania, možnosti mať čiastočný prístup k odbornej činnosti, primeranosti jazykových požiadaviek, zriadenia asistenčných centier a povinností týkajúcich sa predkladania správ a oznamovania. Lepšia informovanosť a pomoc občanom a podnikom V roku 2018 na 25. výročie jednotného trhu sa Komisia zamerala na to, aby sa nové právne predpisy týkajúce sa jednotného trhu vykonávali v praxi. Komisia zvýšila svoje úsilie na informovanie občanov a podnikov o ich právach a povinnostiach cez portál Vaša Európa, základný kameň budúcej jednotnej digitálnej brány. Jednotlivci a podniky môžu využívať výhody jednotného trhu len vtedy, ak sa spoločne dohodnuté pravidlá budú uplatňovať v praxi. V súlade s touto politickou prioritou a v nadväznosti na akčný plán siete SOLVIT členské štáty použili dôkazy, ktoré poskytla sieť SOLVIT a Vaša Európa – Poradenstvo na riešenie opakovaného porušovania práva EÚ. Databáza portálu Vaša Európa – Poradenstvo obsahuje viac než 265 000 skutočných prípadov, ktoré poskytuje výborný prehľad o rôznych spôsoboch, prostredníctvom ktorých občania a podniky môžu využívať výhody jednotného trhu. V roku 2018 sa vo veľkej miere využívalo prepojenie obchodných registrov , ktoré umožňuje jednoduchšie vyhľadanie informácií o spoločnosti v rámci EÚ prostredníctvom jednotného európskeho portálu elektronickej justície. Uskutočnilo sa viac než 372 000 vyhľadávaní informácií o podnikoch a podaných bolo viac než 241 000 žiadostí o informácie o podnikoch.



Presadzovanie únie kapitálových trhov, pravidiel v oblasti finančných služieb a voľného pohybu kapitálu Smernice prijaté po finančnej kríze musia byť náležite vykonávané v záujme zvýšenia odolnosti a stability finančného odvetvia a zlepšenia ochrany investorov. Vykonávanie niektorých týchto smerníc je dôležité aj na dosiahnutie únie kapitálových trhov. Cieľom je zlepšiť prístup k financiám, najmä v prípade inovačných spoločností, startupov alebo malých a stredných podnikov. Zatraktívňujú sa tým tiež kapitálové trhy pre retailových a inštitucionálnych investorov a uľahčuje cezhraničné investovanie. V roku 2018 Komisia začala postup pri nesplnení povinnosti, pretože niektoré členské štáty netransponovali včas smernicu o distribúcii poistenia a smernicu o platobných službách do svojich vnútroštátnych právnych predpisov. Komisia zároveň pokračovala v postupe pri nesplnení povinnosti proti Španielsku a Slovinsku , pretože netransponovali včas smernice o účtovníctve a audite a smernicu o platobných účtoch . Cieľom smernice o trhoch s finančnými nástrojmi je zlepšenie ochrany investorov, posilnenie jednotného trhu a vytvorenie transparentných a konkurencieschopných, stabilných podmienok na obchodovanie na trhoch v rámci celého Európskeho hospodárskeho priestoru s kvalitným dohľadom. Komisia začala postup pri nesplnení povinnosti proti Slovinsku z dôvodu, že netransponovalo včas smernicu o trhoch s finančnými nástrojmi do svojich vnútroštátnych právnych predpisov. Pravidlá EÚ zabezpečujú, aby investori mohli prijímať informované rozhodnutia a aby pociťovali dôveru, že sú adekvátne chránení a že majú nárok na náhradu škody, ak niečo nebude v poriadku. Komisia začala postup pri nesplnení povinnosti proti Cypru, pretože odložil platbu odškodnenia na neurčito v rozpore so smernicou o systémoch náhrad pre investorov . V súvislosti s voľným pohybom kapitálu Komisia v minulosti už začala postup pri nesplnení povinnosti proti 5 členským štátom v súvislosti so systémom obsiahnutým v bilaterálnych investičných zmluvách v rámci EÚ, ktoré umožňujú investorom EÚ podávať žaloby na členské štáty na rozhodcovských súdoch. V roku 2018 Európsky súdny dvor rozhodol vo veci Achmea , že tento rozhodcovský systém nie je zlučiteľný s právom EÚ. Komisia pozorne monitoruje opatrenia členských štátoch prijaté v nadväznosti na rozhodnutie súdu.



Presadzovanie pravidiel v oblasti daní a ciel Komisia sa v rámci svojej stratégie presadzovania práva v oblasti ciel zamerala na to, aby členské štáty správne a jednotne uplatňovali Colný kódex Únie, a na odhaľovanie poplatkov s rovnakým účinkom ako clá, a to dokonca aj v rámci EÚ. Po tom, ako Komisia začala vyšetrovanie, belgické orgány zmenili svoje pravidlá a odstránili obmedzenie týkajúce sa priameho colného zastúpenia, ktoré bolo v rozpore s Colným kódexom Únie . Komisia vykonala prieskum na kontrolu poštových poplatkov v členských štátoch. Tieto poplatky môžu byť v rozpore s colnými právnymi predpismi EÚ, konkrétne pravidlami týkajúcimi sa colného zastúpenia a zákazu uloženia poplatkov za colné formality. V súvislosti s nepriamymi daňami Komisia uprednostnila vo svojom úsilí v oblasti presadzovania práva sledovanie porušení, ktoré narúšajú hospodársku súťaž v rámci vnútorného trhu alebo vedú k porušeniu zásady spravodlivého zdaňovania. Po odhaleniach rozsiahlych únikov v odvetví jácht a lietadiel v dokumentoch Paradise Papers Komisia začala právne konanie proti Grécku , Taliansku , Cypru , Malte a Spojenému kráľovstvu . Tieto členské štáty ustanovili daňové opatrenia výhodné pre odvetvia rekreačných jácht a lietadiel, ktoré sú v rozpore s právom EÚ. Smernica o DPH umožňuje osobitnú úpravu systému dane z pridanej hodnoty určeného pre poľnohospodárov, ktorí môžu čeliť administratívnym ťažkostiam pri uplatňovaní bežných pravidiel DPH. Komisia začala konanie proti Nemecku , ktoré štandardne uplatňovalo túto osobitnú úpravu na všetkých poľnohospodárov vrátane vlastníkov veľkých poľnohospodárskych podnikov, ktorí by sa s takými ťažkosťami nestretli. Jednou z výhod vnútorného trhu je to, že jednotlivci a podniky majú slobodu pohybu, vykonávania činnosti a investovania cez vnútroštátne hranice. Keďže priame dane nie sú v rámci EÚ harmonizované, táto sloboda môže znamenať, že niektorým daňovníkom sa v ich krajine pobytu darí vyhýbať sa daňovým povinnostiam, alebo dochádza k daňovým únikom. Preto sa daňové orgány v EÚ dohodli, že budú užšie spolupracovať s cieľom zabezpečiť platenie daní a bojovať proti daňovým podvodom a daňovým únikom. Táto spolupráca je zakotvená v smernici o administratívnej spolupráci . V čoraz globalizovanejšom prostredí táto smernica umožňuje členským štátom zabezpečiť, aby všetci ich daňovníci platili spravodlivý podiel daní. Ide o základný nástroj transparentnosti na boj proti vyhýbaniu sa daňovej povinnosti, na ktoré poukázali kauzy LuxLeaks, ako aj Panama Papers a Paradise Papers.

Presadzovanie pravidiel v oblasti mobility a dopravy V roku 2018 Komisia zamerala svoje úsilie v oblasti presadzovania práva na tri oblasti: bezpečnosť dopravy, digitalizácia prostredníctvom rozvoja inteligentných dopravných systémov a dokončenie jednotného trhu v oblasti dopravy. Bezpečnosť zostáva prvoradým záujmom v prípade každého dopravného systému. Vytvoriť prostredie pre bezpečnú prepravu pre verejnosť nevyhnutnosťou. Jednou z úloh Komisie je reagovať na tieto očakávania tým, že zabezpečí zavedenie uspokojivých bezpečnostných noriem v celej EÚ pre všetky druhy dopravy. Tieto bezpečnostné normy pomôžu výrazne znížiť počet dopravných nehôd. V železničnej doprave sa v pravidlách EÚ vyžaduje, aby členské štáty zriadili nezávislý bezpečnostný orgán a nezávislý orgán vyšetrovania dopravných nehôd a incidentov. Okrem toho sú členské štáty povinné vymedziť spoločné zásady bezpečnosti železníc. Komisia požiadala Nemecko a Bulharsko , aby transponovali právne predpisy EÚ o bezpečnosti železníc v plnom rozsahu. Nemecko nezabezpečilo, aby sa bezpečnostné požiadavky stanovené v pravidlami EÚ uplatňovali na jeho regionálnych dopravných sieťach. Bulharské právne predpisy ešte stále nezaručujú, že vyšetrovanie závažných železničných nehôd a incidentov bude vykonávať nezávislý vyšetrovací orgán. Cieľom pravidiel EÚ v námornom sektore je zabezpečiť, aby sa požiadavky na prípravu námorníkov dodržiavali v celej EÚ a aby spĺňali už dohodnuté medzinárodné normy. Komisia vyzvala Španielsko , Maltu a Lotyšsko , aby dodržiavali pravidlá EÚ o minimálnej úrovni prípravy námorníkov . Lotyšsko neuplatňovalo príslušné medzinárodné normy na pobrežné plavby, zatiaľ čo v prípade Španielska sa ukázali viaceré nedostatky v súvislosti s certifikáciou námorníkov a návrhom námorných programov. V prípade Malty systém riadenia kvality zavedený jednou z jej schválených inštitúcií odbornej prípravy a vzdelávania v oblasti námornej dopravy nepokrýva všetky jej kurzy v oblasti námornej dopravy. V sektore leteckej dopravy Komisia dohliadla na správne uplatňovanie pravidiel EÚ v oblasti leteckých noriem v členských štátoch. Komisia vyzvala Maďarsko , aby zintenzívnilo monitorovanie leteckej prevádzky. Prijala tiež opatrenia proti Írsku z dôvodu nedodržania niektorých európskych požiadaviek týkajúcich sa ohlasovania incidentov, ich analýzy a nadväzujúcich opatrení na tieto incidenty najmä odborníkmi v oblasti letectva. V rámci inšpekcie gréckeho orgánu v oblasti civilného letectva, ktorú vykonala Komisia, sa zistilo, že subjekty zodpovedné za uplatňovanie noriem a predpisov v oblasti bezpečnosti civilného letectva v Grécku nie sú pravidelne monitorované. Komisia požiadala Grécko , aby vykonávalo náležité monitorovanie. V nasledujúcich rokoch sa očakáva, že digitalizácia dopravy sa významne pokročí a doprava bude bezpečnejšia, efektívnejšia a udržateľnejšia. Inteligentné dopravné systémy sa postupne pripravujú. Potenciál týchto systémov je však možné dosiahnuť len vtedy, ak sa využívajú efektívne a ak cestovné informácie a riadenie sú koordinované na úrovni EÚ. Komisia začala konanie pri nesplnení povinnosti proti 9 členským štátom, ktoré neposkytli bezplatné minimálne univerzálne dopravné informácie o bezpečnosti cestnej premávky. Rovnaký postup začala proti 7 členským štátom , ktoré si nesplnili svoje povinnosti týkajúce sa poskytovania celoúnijných služieb sprístupňovania informácií o doprave v reálnom čase . Napokon vyzvala šesť členských štátov , aby zaviedli pravidlá inteligentných dopravných systémov . Komisia overila tiež, či by si členské štáty mohli účinne vymieňať informácie o tachografových kartách prostredníctvom európskeho systému TACHOnet. Tachograf je zariadenie, ktoré zaznamenáva čas jazdy, prestávky, čas odpočinku, ako aj čas inej práce vodiča. Komisia požiadala 10 členských štátov , aby zabezpečili súlad s pravidlami EÚ o prepojení elektronických registrov tachografových kariet . Plne fungujúci vnútorný trh v oblasti dopravy je možné dosiahnuť len vtedy, ak neexistujú žiadne prekážky pre poskytovanie dopravných služieb. V odvetví cestnej dopravy je pre prepravu tovaru v EÚ nevyhnutný trh prevádzkovateľov dopravy a toto odvetvie je dôležité pre malé a stredné podniky. Súdny dvor potvrdil, že Španielsko diskriminovalo malých dopravcov a vylúčilo ich z trhu cestnej dopravy. Španielsko požadovalo, aby ich vozový park pozostával najmenej z troch vozidiel, aby mohli získať dopravnú licenciu. Komisia okrem toho začala konanie proti Dánsku , ktorého pravidlá obmedzovali parkovanie nákladných vozidiel na 25 hodín. Tieto pravidlá sťažujú vodičom nákladných vozidiel dodržiavanie pravidiel o časoch odpočinku. Keďže tieto pravidlá sa dotýkajú najmä dopravcov, ktorí v krajine nemajú pobyt, predstavujú neoprávnenú nepriamu diskrimináciu na základe štátnej príslušnosti. Na dokončenie vnútorného trhu je potrebná väčšia integrácia odvetvia dopravy. Železnice sú dôležitou súčasťou odvetvia dopravy EÚ a prechodu smerom k udržateľnej mobilite. V roku 2018 Komisia začala celkovo posudzovať súlad vnútroštátnych právnych predpisov s právnym nástrojom EÚ na vytvorenie jednotného európskeho železničného priestoru.





5.Hlbšia a spravodlivejšia hospodárska a menová únia „Hlbšia a spravodlivejšia hospodárska a menová únia“ predstavuje základný prvok reakcie Komisie na hospodársku a finančnú krízu. Cieľom tejto politiky je posilniť hospodárstvo EÚ takým spôsobom, ktorým sa vytvorí viac pracovných miest a zlepší životná úroveň. Presadzovanie pravidiel v oblasti hospodárskej a menovej únie Hospodárska a menová únia je jadrom integračného procesu EÚ. Dosiahnutie hospodárskej a menovej únie nie je samo osebe cieľom, ale je prostriedkom na zabezpečenie stability a silnejšieho, udržateľného a inkluzívneho rastu v celej eurozóne a EÚ. Komisia v roku 2018 venovala osobitnú pozornosť transpozícii smernice o požiadavkách na rozpočtové rámce členských štátov . Okrem toho verejnosť a podniky môžu euro vnímať ako silnú a dôveryhodnú menu, len ak je primerane chránené proti falšovaniu. V roku 2018 Komisia pokračovala v konaní proti Belgicku, Bulharsku, Chorvátsku, Írsku, Grécku, Luxembursku, Malte, Slovensku a Slovinsku z dôvodu nevykonávania pravidiel EÚ o trestnoprávnej ochrane eura a ostatných mien proti falšovaniu .



Presadzovanie pravidiel v oblasti bankovej únie Pokiaľ ide o bankovú úniu, Komisia pokračovala v kontrole vykonávania smernice o kapitálových požiadavkách IV , smernice o systémoch ochrany vkladov a smernice o ozdravení a riešení krízových situácií bánk . Cieľom týchto nástrojov EÚ je zabezpečiť silnejšie banky, ktoré sú pod lepším dohľadom, a jednoduchšie riešenie problémov bez použitia peňazí daňových poplatníkov. V júli 2018 sa Komisia rozhodla podať proti Španielsku žalobu na Súdnom dvore EÚ za nesplnenie povinnosti prijať vnútroštátne opatrenia, ktoré sú potrebné na plnohodnotnú transpozíciu smernice o kapitálových požiadavkách . Keďže španielske orgány podnikli kroky na zabezpečenie úplnej transpozície smernice, Komisia rozhodla, že postúpenie tejto žiadosti by sa malo pozastaviť až do prijatia pozmeňujúcich a doplňujúcich zákonov. Komisia pokračovala aj v overovaní, či členské štáty rešpektujú nezávislosť a nezávislé fungovanie centrálnych bánk. V roku 2018 Komisia pokračovala vo svojom právnom konaní proti Slovinsku z dôvodu nerešpektovania nedotknuteľnosti archívov Európskej centrálnej banky.





6.Priestor spravodlivosti a základných práv založený na vzájomnej dôvere Komisia v oblasti spravodlivosti zabezpečuje, aby sa v plnom rozsahu dodržiavali zásady právneho štátu a Charty základných práv. Komisia zabezpečuje tiež dodržiavanie osobitných práv, ako je právo na voľný pohyb, ochrana údajov, rodová rovnosť, nediskriminácia, práva obetí a právo na spravodlivý proces v trestnom konaní. Tieto témy sú na popredných miestach programu Komisie, pretože ovplyvňujú životy ľudí. Komisia v rámci európskeho semestra naďalej podnecovala členské štáty k tomu, aby zlepšili účinnosť svojich kapacít v oblasti presadzovania. Týka sa to najmä nezávislosti, kvality a efektívnosti vnútroštátnych justičných systémov. Na tento účel Komisia navrhla odporúčania pre jednotlivé krajiny pre päť členských štátov, ktoré potom Rada prijala. Komisia monitoruje prostredníctvom porovnávacieho prehľadu EÚ v oblasti justície nezávislosť, kvality a efektívnosť vnútroštátnych justičných systémov. V máji 2018 Komisia navrhla aj nariadenie o ochrane rozpočtu Únie v prípade všeobecných nedostatkov v oblasti dodržiavania zásady právneho štátu v členských štátoch. Dodržiavanie zásady právneho štátu je nevyhnutnou podmienkou správneho finančného riadenia. Podpora právneho štátu a základných práv Komisia v roku 2018 pokračovala v úsilí s cieľom podporiť a podnietiť dodržiavanie zásad právneho štátu v celej EÚ. Komisia pokračovala predovšetkým v dialógu s poľskými orgánmi v rámci právneho štátu. Rada pre všeobecné záležitosti usporiadala tri vypočutia s Poľskom v súvislosti s týmto rámcom. Komisia podala na Súdny dvor návrh na začatie konania proti Poľsku za porušenie zásady nezávislosti súdnictva v dôsledku prijatia poľského zákona o najvyššom súde. Komisia požiadala súd o nariadenie predbežných opatrení, pokiaľ nevydá rozhodnutie vo veci. Dvor audítorov poskytol požadované predbežné opatrenia. Európsky parlament začal 12. septembra 2018 postup proti Maďarsku v súvislosti s právnym štátom podľa článku 7 ods. 1 Zmluvy o Európskej únii. Komisia sa stotožňuje s obavami vyjadrenými v správe Parlamentu, najmä v súvislosti so základnými právami, korupciou, zaobchádzaním s Rómami a nezávislosťou súdnictva. Podľa článku 7 ods. 1 ZEÚ a na žiadosť Rady Komisia poskytla faktické informácie o príslušnom prebiehajúcom konaní o nesplnení povinnosti proti Maďarsku. Komisia začala ďalší postup pri nesplnení povinnosti proti Maďarsku v súvislosti s jej právnymi predpismi, ktoré kriminalizujú činnosti na podporu žiadostí o azyl a pobyt a ďalej obmedzujú právo požiadať o azyl.



Zlepšenie ochrany údajov V roku 2018 sa Komisia usilovala o podporu členských štátov a zainteresovaných strán pri uplatňovaní nových pravidiel všeobecného nariadenia o ochrane údajov , ktoré sa uplatňuje od 25. mája 2018. Jednotný súbor pravidiel na ochranu údajov je priamo uplatniteľný v celej EÚ a zaručuje voľný pohyb údajov, posilňuje dôveru a bezpečnosť jednotlivcov a stanovuje jednotné pravidlá pre podnikanie. Komisia organizuje stretnutia s vnútroštátnymi orgánmi, priemyslom, odborníkmi a Európskym výborom pre ochranu údajov. Upravila tiež informačný systém o vnútornom trhu (IMI), ktorý môžu používať orgány pre ochranu údajov pri vzájomnej pomoci a koordináciu rozhodovania v cezhraničných prípadoch. Do mája 2018 mali členské štáty transponovať smernicu, ktorá sa týka spracúvania a voľného pohybu osobných údajov na účely predchádzania trestným činom na účely predchádzania trestným činom, vyšetrovania, odhaľovania alebo stíhania trestných činov alebo na účely výkonu trestných sankcií. Obete, svedkovia a osoby podozrivé zo spáchania trestných činov sú náležite chránené v rámci vyšetrovania trestného činu alebo konania na presadzovanie práva. Nové ustanovenia zároveň uľahčia cezhraničnú spoluprácu polície alebo prokurátorov v boji proti trestnej činnosti a terorizmu. V júli 2018 Komisia začala právne konanie proti 19 členským štátom, pretože netransponovali včas túto smernicu do svojich vnútroštátnych právnych predpisov.